text: [{"text_idx": "#000001", "text": "Hava funni\u00f0 leivdirnar av horvna F-35 flogfarinum"}, {"text_idx": "#000002", "text": "Ta\u00f0 er framvegis ikki greitt, hvi\u0301 flogskiparin lat seg varpa u\u0301r dy\u0301ra stri\u0301\u00f0sflogfarinum, men herurin hevur nu\u0301 funni\u00f0 leivdirnar i\u0301 South Carolina"}, {"text_idx": "#000003", "text": "Fy\u0301ra F-35 flogf\u00f8r komu i\u0301 farnu viku til Danmarkar. Eftir \u00e6tlan skal danska flogva\u0301pni fa\u0301a 21 ny\u0301ggj F-35 flogf\u00f8r, i\u00f0 skulu skifta gomlu F-16 flogf\u00f8rini u\u0301t. Mynd: EPA"}, {"text_idx": "#000004", "text": "Talsfo\u0301lk fyri amerikanska herin hava nu\u0301 bo\u00f0a\u00f0 fra\u0301, at leivdirnar av F-35 stri\u0301\u00f0sflogfarinum, sum hvarv sunnudagin i\u0301 South Carolina, eftir at flogskiparin lat seg varpa u\u0301r flogfarinum, eru funnar."}, {"text_idx": "#000005", "text": "Flogskiparin umbor\u00f0 bru\u0301kti katapultsetri\u00f0 og lendi i\u0301 North Charleston, og eftir hetta ba\u00f0 herurin almenningin um hja\u0301lp at finna flogfari\u00f0, i\u00f0 kostar um 100 millio\u0301nir dollarar."}, {"text_idx": "#000006", "text": "Ta\u00f0 er ikki greitt, ju\u0301st hv\u00f8r fann leivdirnar av flogfarinum, sum vo\u0301ru funnar nor\u00f0an fyri Joint Base Charleston, men nu\u0301 hevur herurin byrgt \u00f8ki\u00f0 av, so o\u0301vi\u00f0komandi ikki sleppa framat, og solei\u00f0is at kanningarfo\u0301lk kunnu gera si\u0301tt arbei\u00f0i uttan at ver\u00f0a o\u0301ro\u0301gva\u00f0."}, {"text_idx": "#000007", "text": "Flogfari\u00f0 var sett a\u0301 autopilot, ta\u0301 flogskiparin var\u00f0 varpa\u00f0ur u\u0301r sty\u0301rhu\u0301sinum, og av somu ors\u00f8k hevur ta\u00f0 veri\u00f0 a\u0301 flogi eina l\u00f8tu aftrat, og hetta hevur gj\u00f8rt ta\u00f0 torf\u00f8rt at finna ta\u00f0 aftur."}, {"text_idx": "#000008", "text": "Ta\u00f0 er m\u00f8guligt, at elektronikkurin og svarsendarin umbor\u00f0 a\u0301 flogfarinum gj\u00f8rdust i\u0301 o\u0301lagi, ta\u0301 katapultsetri\u00f0 var\u00f0 u\u0301tloyst, og ta\u00f0 er kanska hetta, i\u00f0 hevur gj\u00f8rt ta\u00f0 o\u0301m\u00f8guligt hja\u0301 herinum at finna flogfari\u00f0 vi\u00f0 vanligari elektroniskari u\u0301tger\u00f0, sigur ein herna\u00f0aranalytikari vi\u00f0 BBC."}, {"text_idx": "#000009", "text": "Hann heldur ta\u00f0 kortini vera o\u0301m\u00f8guligt, at flogfari\u00f0 kann hava veri\u00f0 a\u0301 flogi leingi eftir at flogskiparin hevur ny\u0301tt katapultsetri\u00f0, ti\u0301 flogfari\u00f0 tekur no\u0301gvan ska\u00f0a av hesum, og ta\u00f0 missir eisini no\u0301gvar flogeginleikar uttan glasskj\u00f8ldurin a\u0301 sty\u0301rhu\u0301sinum."}, {"text_idx": "#000010", "text": "Flogskiparin var\u00f0 fluttur a\u0301 sju\u0301krahu\u0301s, og er uttan fyri li\u0301vsvanda, men ta\u00f0 er framvegis ikki greitt, hvi\u0301 hann lat seg varpa u\u0301r flogfarinum."}]